О Б Р А З Л О Ж Е Њ Е

1. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 99. став 1. тачка 4. Устава Републике Србије, према којем Народна скупштина потврђује међународне уговоре, када је законом предвиђена обавеза њиховог потврђивања.

1. РАЗЛОЗИ ЗА ПОТВРЂИВАЊЕ СПОРАЗУМА

У циљу јачања билатералне трговинске сарадње, израженог интереса српске пословне заједнице да значајно повећа извоз у Арапску Републику Египат и узимајући у обзир чињеницу да Арапска Република Египат има висок ниво царинске заштите приликом увоза, Република Србија је покренула иницијативу за закључивање Споразума о слободној трговини између Владе Републике Србије и Владе Арапске Републике Египта (Споразум), која је потврђена приликом званичне посете председника Арапске Републике Египта Ал Сисија Републици Србији, 19. јула 2022. године.

Потписивањем и ступањем наведеног споразума на снагу очекује се значајно унапређење укупне економске сарадње између две земље, која ће, поред раста обима међусобне трговинске размене, отворити и могућности за успостављање заједничке производње у различитим областима, као и раст међусобних инвестиција.

Закључком 05 Број: 018-5938/2024-2 од 4. јула 2024. године, Влада је утврдила Основу за закључивање Споразума о слободној трговини између Владе Републике Србије и Владе Арапске Републике Египта, усвојила текст Споразума и за његово потписивање овластила министра унутрашње и спољне трговине Томислава Момировића. За Арапску Републику Египат је Споразум потписао министар за инвестиције и спољну трговину Хасан Ал Хатиб.

1. OБЈАШЊЕЊЕ ОСНОВНИХ ПРАВНИХ ИНСТИТУТА И

ПОЈЕДИНАЧНИХ РЕШЕЊА ЗАКОНА

Одредбом члана 1. Предлога закона предвиђа се потврђивање Споразума о слободној трговини између Владе Републике Србије и Владе Арапске Републике Египта, потписаног у Каиру, 13. јула 2024. године, у оригиналу на српском, арапском и енглеском језику.

Одредба члана 2. Предлог закона садржи текст Споразума о слободној трговини између Владе Републике Србије и Владе Арапске Републике Египта у оригиналу на српском језику.

Одредбом члана 3. Предлога закона уређује се његово ступање на снагу осмог дана од дана објављивања у „Службеном гласнику Републике Србије – Међународни уговори”.

1. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА

СПРОВОЂЕЊЕ ЗАКОНА

За спровођење овог закона није потребно обезбедити финансијска средства из буџета Републике Србије.

1. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

Предлаже се доношење овог закона по хитном поступку, сагласно члану 167. Пословника Народне скупштине („Службени гласник РС”, број 20/12-пречишћен текст), због потребе за што скоријим отпочињањем примене Споразума, што ће допринети повећању спољнотрговинске размене између Републике Србије и Арапске Републике Египта.